Ved afgørelsen af, om et rabatsystem, som er aftalt i forbindelse med kontrakter om distribution af massebreve indgået mellem en virksomhed med en dominerende stilling og dennes kunder, som er karakteriseret ved:

— en rabatskala, som omfatter satser på mellem 6 og 16%

— den omstændighed, at rabatterne er betingede, således at den dominerende virksomhed ved slutningen af referenceperioden foretager en efterregulering, såfremt de indleverede mængder breve afviger fra de oprindeligt estimerede, og

— en tilbagevirkende kraft på den måde, at hvis den oprindeligt fastsatte tærskel for forsendelser bliver oversteget, finder den rabatsats, der er opnået ved årets udgang, anvendelse på alle forsendelser indgivet i den pågældende periode og ikke kun på de forsendelser, der overstiger den oprindeligt estimerede mængde

og som iværksættes af en virksomhed med en dominerende stilling, kan have en markedsafskærmende virkning i strid med artikel 82 EF, skal samtlige omstændigheder tages i betragtning, navnlig de kriterier og regler, hvorefter rabatten blev ydet, rækkevidden af den omhandlede virksomheds dominerende stilling og de særlige konkurrencebetingelser på det relevante marked. Den omstændighed, at rabatsystemet omfatter størstedelen af kunderne på markedet, kan udgøre en nyttig indikation af virkningerne af denne praksis og dens betydning for markedet, som kan styrke sandsynligheden for en konkurrencebegrænsende ekskluderende virkning.

For det første kan de kontraktforpligtelser, der påhviler en dominerende virksomheds medkontrahenter, og det pres, der udøves på dem, i denne forbindelse være særligt stærkt, når en rabat ikke blot vedrører den stigning i køb af denne virksomheds varer, som medkontrahenterne har foretaget i den periode, der tages i betragtning, men ligeledes omfatter den samlede købsmængde. På denne måde medfører forholdsvis beskedne forandringer i salget af den dominerende virksomheds varer uforholdsmæssige virkninger på medkontrahenterne. Med til alle rabatordninger, ved hvilke rabatterne ydes efter de mængder, der er blevet afsat i en forholdsvis lang referenceperiode, hører imidlertid, at presset på køberen for at opfylde det indkøbstal, der skal til for at få fordelen eller for ikke at lide det for hele perioden fastsatte tab, stiger ved referenceperiodens slutning. Et sådant rabatsystem gør det følgelig lettere for den dominerende virksomhed såvel at binde sine egne kunder til virksomheden som at tiltrække kunder fra dens konkurrenter og dermed opsluge den andel af efterspørgslen, der er udsat for konkurrence på det relevante marked. Denne afsmittende virkning forstærkes yderligere ved den omstændighed, at rabatterne gælder uden forskel på såvel den andel af efterspørgslen, der er udsat for konkurrence, som for den andel, der ikke er, som er omfattet af et monopol.

For det andet giver den omstændighed, at en virksomhed har en meget stor markedsandel, den en magtposition, som gør virksomheden til en uomgængelig forretningsforbindelse, og som giver den sikkerhed for at kunne udvise en uafhængig adfærd. Under disse betingelser er det særligt vanskeligt for den nævnte virksomheds konkurrenter at fremsætte bedre tilbud, når de er stillet over for rabatter støttet på den samlede salgsmængde. Den dominerende virksomhed udgør alene som følge af sin betydeligt større markedsandel overordnet set en uomgængelig forretningspartner på markedet.

Under disse omstændigheder har et rabatsystem, som anvendes af en virksomhed, der uden at binde kunderne ved en formel forpligtelse ikke desto mindre har til formål at hindre, at kunderne foretager indkøb hos konkurrerende producenter, en konkurrencebegrænsende ekskluderende virkning.

(jf. præmis 23-25, 33-35, 40, 42 og 50 samt domskonkl.1)